b'\n_START_ARTICLE_\nSlavko Bevk\n_START_SECTION_\n\xc5\xbdivljenje in delo\n_START_PARAGRAPH_\nPo ni\xc5\xbeji gimnaziji v Idriji je leta 1929 kon\xc4\x8dal znanstveni licej v Vidmu. \xc5\xbde kot \xc5\xa1tudent je bil \xc4\x8dlan tajne organizacije TIGR na Gori\xc5\xa1kem. Fa\xc5\xa1isti\xc4\x8dna policija ga je novembra 1929 aretirala in na t. i. 1. tr\xc5\xbea\xc5\xa1kem procesu septembra 1930 je bil obsojen na 5 let je\xc4\x8de in 3 leta politi\xc4\x8dnega nadzora. V zaporu je pre\xc5\xbeivel 3 leta. Ko se je vrnil domov, so ga po 14-tih dnevih vpoklicali k vojakom in ga dodelili posebnemu bataljonu v Cagliari. Po odslu\xc5\xbeenju voja\xc5\xa1kega roka je bil za 5 let konfiniran v razli\xc4\x8dne kraje Italije, nazadnje v Nocero Inferiore (Salerno). Tu je ostal do 1939. Da bi se izognil stalnemu preganjanju, se je leto pozneje preselil v Kraljevino Jugoslavijo. Po kapitulaciji Jugoslavije so ga fa\xc5\xa1isti ponovno aretirali in poslali v konfinacijo v kraj Isernio, kjer je ostal do kapitulacije Italije. Jeseni 1943 se je pe\xc5\xa1 odpravil na Crekljansko, kamor je pri\xc5\xa1el 14. novembra 1943 in se takoj vklju\xc4\x8dil v narodnoosvobodilno borbo. Kot partizan je opravljal \xc5\xa1tevilne funkcije: bil je prosvetni referent \xc4\x8dlan pri rajonskem odboru Osvobodilne fronte za Cerkno, nato prav tam voja\xc5\xa1ki in zdravstveni referent, delal je pri severnoprimorskem okro\xc5\xbeju kot poobla\xc5\xa1\xc4\x8denec komisije za upravljanje narodne imovine (KUNI), nato pri gori\xc5\xa1kem okro\xc5\xbeju kot referent za industrijo, nazadnje pa, do razpustitve 1947, kot predsednik KUNI-ja za gori\xc5\xa1ko, nato je bil eno leto poobla\xc5\xa1\xc4\x8denec sklada za pomo\xc4\x8d vojnim vdovam in sirotam ter gospodarsko o\xc5\xa1kodovanim po fa\xc5\xa1isti\xc4\x8dnem nasilju v Kopru. Po letu 1948 je vodil ve\xc4\x8d gospodarskih in trgovskih organizacij v Kopru.'